MINISTERUL TRANSPORTURILOR ŞI INFRASTRUCTURII

# ORDIN

**nr. …… din …………**

**privind măsuri pentru sancţionarea personalului feroviar cu responsabilităţi în siguranţa circulaţiei pentru nerespectarea unor reglementări specifice domeniului feroviar**

Având în vedere prevederile art. 3 alin. (2) lit. m) (ii) din Regulamentul de organizare şi funcţionare al Autorităţii de Siguranţă Feroviară Română – ASFR – Anexa nr. 1 la Regulamentul de organizare şi funcţionare a Autorităţii Feroviare Române – AFER – Anexa nr. 1 la Hotărârea Guvernului nr. 626/1998 privind organizarea şi funcţionarea Autorităţii Feroviare Române – AFER, cu modificările şi completările ulterioare, precum şi ale art. 3 lit. a) şi art. 29 alin. (4) din Norma privind certificarea mecanicilor de locomotivă care conduc locomotive şi trenuri în sistemul feroviar din România, aprobată prin Hotărârea Guvernului nr. 1611/2009, cu modificările şi completările ulterioare,

În temeiul art. 9 alin. (4) din Hotărârea Guvernului nr. 370/2021 privind organizarea şi funcţionarea Ministerului Transporturilor şi Infrastructurii,

ministrul transporturilor şi infrastructurii emite următorul

**O R D I N:**

Art.1. – Nerespectarea prevederilor art. 2 şi art. 3 din *Normele privind serviciul continuu maxim admis pe locomotivă, efectuat de personalul care conduce şi/sau deserveşte locomotive în sistemul feroviar din România*, aprobate prin Ordinului ministrului transporturilor nr. 256/2013, cu modificările ulterioare, publicat în Monitorul Oficial al României, Partea I, nr. 198 din 8 aprilie 2013, se sancţionează după cum urmează:

1. suspendarea permisului de mecanic de locomotivă pentru o perioadă de 6 luni, pentru depăşirea serviciului maxim admis pe locomotivă cu 2 până la 6 ore; dacă această abatere este repetată într-o perioadă de un an de la expirarea suspendării precedente, permisul de mecanic de locomotivă se retrage pentru o perioadă de 12 luni;
2. suspendarea permisului de mecanic de locomotivă pentru o perioadă de 12 luni, pentru depăşirea serviciului maxim admis pe locomotivă cu mai mult de 6 ore; dacă această abatere este repetată într-o perioadă de doi ani de la expirarea suspendării precedente, permisul de mecanic de locomotivă se retrage pentru o perioadă de 36 luni.

Art.2. – Nerespectarea prevederilor art. 12 alin. (1) lit. d) din*Instrucţiunile pentru activitatea personalului de locomotivă în transportul feroviar nr. 201,* aprobate prin Ordinulministrului transporturilor, construcţiilor şi turismului nr. 2299/2006, cu modificările şi completările ulterioare, publicat în Monitorul Oficial al României, Partea I, nr. 23 şi 23 bis din 15 ianuarie 2007, se sancţionează după cum urmează:

1. suspendarea permisului de mecanic de locomotivă pentru o perioadă de 12 luni;
2. suspendarea permisului de mecanic de locomotivă pentru o perioadă de 36 luni, dacă această abatere este repetată într-o perioadă de doi ani de la expirarea perioadei de suspendare prevăzută la lit. a).

Art.3. – (1) Nerespectarea prevederilor art. 22, art. 31, art. 32 alin. (1) şi (2), art. 126 alin. (2) şi (3), art. 130 alin. (4), art. 134 alin. (1), art. 204 alin. (4) din*Regulamentul pentru circulaţia trenurilor şi manevra vehiculelor feroviare nr. 005,* aprobat prin Ordinulministrului transporturilor, construcţiilor şi turismului nr. 1816/2005, cu modificările şi completările ulterioare, publicat în Monitorul Oficial al României, Partea I, nr. 1064 şi 1064 bis din 28 noiembrie 2005, de către personalul care deserveşte instalaţiile respective, se sancţionează după cum urmează:

1. retragerea autorizaţiei/autorizaţiilor pentru manipularea instalaţiei/instalaţiilor şi a autorizaţiei pentru exercitarea funcţiei pentru o perioadă de 12 luni;
2. retragerea autorizaţiei/autorizaţiilor pentru manipularea instalaţiei/instalaţiilor şi a autorizaţiei pentru exercitarea funcţiei pentru o perioadă de 36 luni, dacă această abatere este repetată într-o perioadă de doi ani de la expirarea perioadei de retragere efectuată conform lit. a).

(2) Manipularea necorespunzătoare a instalaţiilor de semnalizare, centralizare şi interblocare, a instalaţiilor de telecomunicaţii, a instalaţiilor fixe de tracţiune electrică de către personalul care le deserveşte fără respectarea prevederilor *Regulamentului pentru circulaţia trenurilor şi manevra vehiculelor feroviare nr. 005,* aprobat prin Ordinulministrului transporturilor, construcţiilor şi turismului nr. 1.816/2005, cu modificările şi completările ulterioare, cu excepţia celor menţionate la alin.(1), atunci când acest fapt este identificat, în urma investigaţiei efectuate în conformitate cu prevederile art. 22 din Ordonanţa de urgenţă a Guvernului nr. 73/2019 privind siguranţa feroviară, publicată în Monitorul Oficial al României, Partea I nr. 1002 din 12 decembrie 2019, aprobată prin Legea nr. 71/2020 drept cauză directă sau factor care a contribuit la producerea unui accident, accident grav sau incident, aşa cum acestea sunt definite la art. 6 lit. a), b) şi d) din *Regulamentul de investigare a accidentelor şi a incidentelor, de dezvoltare şi îmbunătăţire a siguranţei feroviare pe căile ferate şi pe reţeaua de transport cu metroul din România*, aprobat prin Hotărârea Guvernului nr. 117/2010, publicată în Monitorul Oficial al României, Partea I nr. 138 din 2 martie 2010 se sancţionează astfel:

1. retragerea autorizaţiei/autorizaţiilor pentru manipularea instalaţiei/instalaţiilor şi a autorizaţiei pentru exercitarea funcţiei pentru o perioadă de 12 luni în cazul în care manipularea necorespunzătoare a instalaţiei/instalaţiilor a contribuit la producerea unui incident;
2. retragerea autorizaţiei/autorizaţiilor pentru manipularea instalaţiei/instalaţiilor şi a autorizaţiei pentru exercitarea funcţiei pentru o perioadă de 36 luni, în cazul în care manipularea necorespunzătoare a instalaţiei/instalaţiilor a contribuit la producerea unui accident sau accident grav, precum şi în cazurile în care abaterea de la lit. a) este repetată într-o perioadă de doi ani de la expirarea retragerii efectuate conform lit.a).

Art.4. – (1)Suplimentar faţă de prevederile Ordinului ministrului transporturilor şi telecomunicaţiilor nr. 855/1986 privind unele măsuri pentru întărirea disciplinei în unităţile Ministerului Transporturilor şi Telecomunicaţiilor, nerespectarea prevederilor art. 12 alin. (1) lit. a) şi b) din*Instrucţiunile pentru activitatea personalului de locomotivă în transportul feroviar nr. 201,* aprobate prin Ordinulministrului transporturilor, construcţiilor şi turismului nr. 2299/2006, cu modificările şi completările ulterioare, şi a prevederilor art. 6 alin. (3) lit. c) şi art. 9 alin. (5) din*Regulamentul pentru circulaţia trenurilor şi manevra vehiculelor feroviare nr. 005,* aprobat prin Ordinulministrului transporturilor, construcţiilor şi turismului nr. 1816/2005, cu modificările şi completările ulterioare, se sancţionează după cum urmează:

a) suspendarea pentru o perioadă de 6 luni a autorizaţiei pentru exercitarea funcţiei sau a permisului de mecanic de locomotivă, pentru personalul care exercită serviciul sub influenţa consumului de băuturi alcoolice, constatat cu o concentraţie alcoolică de până la 0,5 mg/l alcool pur în aerul expirat; dacă această abatere este repetată într-o perioadă de un an de la expirarea perioadei de suspendare precedentă, autorizaţia pentru exercitarea funcţiei sau permisul de mecanic de locomotivă se retrage pentru o perioadă de 12 luni;

b) retragerea pentru o perioadă de 12 luni a autorizaţiei pentru exercitarea funcţiei sau a permisului de mecanic de locomotivă pentru personalul care exercită serviciul sub influenţa consumului de băuturi alcoolice, constatat cu o concentraţie alcoolică mai mare sau egală cu 0,5 mg/l alcool pur în aerul expirat, sau a substanţelor stupefiante, ori a medicamentelor şi/sau substanţelor care pot diminua capacitatea mecanicului de conducere a locomotivei; dacă această abatere este repetată într-o perioadă de doi ani de la expirarea perioadei de suspendare precedentă, autorizaţia pentru exercitarea funcţiei sau permisul de mecanic de locomotivă se retrage pentru o perioadă de 36 luni.

(2) Prin derogare de la prevederile Secţiunii II pct. 1, a treia liniuţă, pct. 5 şi pct. 6 din Anexa nr. 1 „Instrucţiuni privind constatarea şi sancţionarea unor abateri săvârşite de personalul din unităţile de căi ferate aflat sub influenţa consumului de băuturi alcoolice” la Ordinul ministrului transporturilor şi telecomunicaţiilor nr. 855/1986 privind unele măsuri pentru întărirea disciplinei în unităţile Ministerului Transporturilor şi Telecomunicaţiilor, constatarea alcoolemiei se poate realiza şi cu un mijloc tehnic verificat metrologic, care asigură tipărirea rezultatului verificării.

(3) În situaţiile de la alin. (2), pentru constatarea consumului de alcool, în locul fiolei cu reactiv, se va anexa procesului verbal de constatare rezultatul verificării cu mijlocul tehnic verificat metrologic.

(4) Constatarea influenţei substanţelor stupefiante, a medicamentelor şi/sau substanţelor care pot diminua capacitatea mecanicului de conducere a locomotivei se realizează cu mijloace tehnice certificate şi prin testarea probelor biologice în unităţi medico-legale, recoltarea acestora efectuându-se similar celor pentru determinarea alcoolemiei, respectiv conform Secţiunii II pct. 6 – 9 din Anexa nr. 1 „Instrucţiuni privind constatarea şi sancţionarea unor abateri săvârşite de personalul din unităţile de căi ferate aflat sub influenţa consumului de băuturi alcoolice” la Ordinul ministrului transporturilor şi telecomunicaţiilor nr. 855/1986 privind unele măsuri pentru întărirea disciplinei în unităţile Ministerului Transporturilor şi Telecomunicaţiilor.

Art. 5 – Perioadele de suspendare şi/sau retragere ale documentelor prevăzute la art. 1 – 4 din prezentul ordin nu prelungesc valabilitatea acestor documente şi nici ale eventualelor vize periodice ale acestora.

Art.6. - (1) Constatarea faptelor de la art. 1 - 4 se face, după caz, de către entitatea angajatoare, administratorul/gestionarul infrastructurii feroviare, Agenţia de Investigare Feroviară Română - AGIFER - în cazul cercetării unui accident/incident feroviar produs sau Autoritatea de Siguranţă Feroviară Română – ASFR - în cadrul procesului de supraveghere.

(2) După constatarea şi încadrarea faptelor conform prevederilor art. 1 - 4, entitatea angajatoare, administratorul/gestionarul infrastructurii feroviare sau AGIFER - în cazul cercetării unui accident/incident feroviar produs, după caz, notifică în termen de 3 zile ASFR pentru punerea efectivă în practică a suspendării/retragerii documentelor specifice.

(3) După primirea solicitării şi verificarea documentelor primite, ASFR dispune suspendarea sau retragerea, după caz, a documentului specific în cauză, fapt notificat entităţii angajatoare, care retrage acest document de la salariat. Atunci când ASFR este entitatea constatatoare, aceasta ia măsuri de suspendare/retragere imediată a documentelor specifice, fapt notificat entităţii angajatoare, care retrage acest document de la salariat.

(4) Cu 30 de zile înainte de încetarea suspendării/retragerii documentului specific, ASFR notifică entitatea angajatoare asupra datei încetării suspendării/retragerii.

Art.7. – Operatorii de transport feroviar,administratorul/gestionarii infrastructurii feroviare, AGIFER şi ASFR vor duce la îndeplinire prevederile prezentului ordin.

Art.8. –Prezentul ordin se publică în Monitorul Oficial al României, Partea I.

# M I N I S T R U

**CĂTĂLIN DRULĂ**

**SECRETAR DE STAT**

**COSTIN-TRAIAN ȚÎRA-RĂDULESCU**

**SECRETAR GENERAL**

**RAMONA MOLDOVAN**

**DIRECȚIA AVIZARE**

**DIRECTOR**

**LAURA ŢOPA**

**DIRECŢIA MEDICALĂ**

**DIRECTOR**

**LILIANA STOLNICU**

**DIRECȚIA TRANSPORT FEROVIAR**

**DIRECTOR**

**ANA MARIA DASCĂLU**